Michael Damgaard
Michael Damgaard er en dansk håndboldspiller, der spiller venstre back for den tyske klub SC Magdeburg og for det danske landshold. Han har spillet 90 landskampe og scoret 232 mål for Danmark (pr. 21. januar 2023). Med landsholdet har Michael Damgaard vundet guld ved De Olympiske Lege i 2016 og ved VM i 2023.
Michael Damgaard indledte sin seniorkarriere i GOG i 2008 og skiftede i 2010 til Team Tvis Holstebro. Med Team Tvis vandt han bronze i 2014, inden han i 2015 fortsatte karrieren i SC Magdeburg. Her har han bl.a. vundet EHF Cuppen i 2021, det tyske mesterskab i 2022 og Champions League i 2023.
Michael Damgaard fik debut på A-landsholdet i april 2013. Han fik slutrundedebut under VM i 2015 og var i 2016 med til at vinde guld ved De Olympiske Lege i Rio de Janiero. Damgaard deltog også ved EM i 2016, 2018 og 2020 og ved VM i 2017. Han var ikke med, da Danmark blev verdensmester i 2019 og 2021, og han var heller ikke en del af truppen til VM i 2023. Umiddelbart før Danmarks første kamp blev Rasmus Lauge imidlertid skadet, og den 16. januar 2023 blev Michael Damgaard derfor indkaldt som erstatning.